ITIA îi va plăti 20.000 de franci elvețieni Simonei Halep
După 17 luni de luptă, Simona Halep revine pe terenul de tenis. Tribunalul de Arbitraj Sportiv (TAS) a acceptat apelul său. A redus drastic sancțiunea pentru presupusul dopaj. În urma deciziei, suspendarea ei a fost redusă la doar 9 luni.
Judecătorii au concluzionat că substanța interzisă a intrat în organismul său din neglijență. Argumentele ei au fost acceptate de către tribunal. În ceea ce privește a doua acuzație, cea referitoare la manipularea analizelor din pașaportul biologic, judecătorii TAS au respins complet această acuzație, argumentând că probele de sânge analizate au fost recoltate în septembrie 2022, când sportiva a suferit o intervenție chirurgicală.
Având în vedere aceste constatări, TAS a decis să reducă suspendarea de la 4 ani la 9 luni, începând din 7 octombrie 2022. Prin urmare, Simona Halep și-a executat deja practic pedeapsa, care a expirat în iulie 2023.
De asemenea, TAS a dispus ca ITIA să plătească Simonei Halep o compensație în valoare de 20.000 de franci elvețieni pentru cheltuielile judiciare (aproximativ 20.850 de euro).
Prima reacție a ITIA
Prin intermediul site-ului oficial, Agenția Internațională de Integritate a Tenisului (ITIA) a anunțat decizia finală a Tribunalului de Arbitraj Sportiv (TAS) privind reducerea suspendării impuse Simonei Halep. Conform comunicatului, sportiva este autorizată să revină imediat în competițiile sportive.
Conducerea ITIA va examina cu atenție decizia completă și motivată emisă de TAS. Agenția a luat act de hotărârea tribunalului din Lausanne, Elveția, care a admis apelul lui Simona Halep împotriva sancțiunii disciplinare impuse de un tribunal independent în septembrie 2023.
Suspendarea inițială de patru ani a fost redusă la nouă luni. Decizia TAS a fost emisă sub formă de "hotărâre operativă", iar decizia completă a comisiei sale va fi prezentată în scris la o dată ulterioară.
Directorul executiv al ITIA, Karen Moorhouse, așteaptă acum decizia completă și motivată pentru a evalua mai departe situația.
"Un element esenţial al procesului antidoping este capacitatea sportivului de a face apel, iar ITIA respectă atât dreptul acestuia de a face acest lucru, cât şi rezultatul. ITIA aşteaptă decizia completă şi motivată şi o va analiza amănunţit în timp util.
Jucătoarea este liberă să îşi continue activitatea începând cu data de astăzi, sub rezerva cerinţelor privind data de înscriere la anumite turnee", a declarat ea.